
Către,

BIROUL PERMANENT AL

CAMEREI DEPUTAȚILOR

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, vă înaintăm alăturat, Raportul comun asupra propunerii legislative privind adoptarea unor măsuri pentru protejarea construcţiilor reprezentative pentru România, transmisă Comisiei pentru administrație publică şi amenajarea teritoriului și Comisiei pentru cultură, arte, mijloace de informare în masă, pentru dezbatere în fond, cu adresa nr.Pl x.102 din 2 martie 2015. 
Prin obiectul de reglementare şi conţinutul său, propunerea legislativă face parte din categoria legilor ordinare.

	PREŞEDINTE,
	VICEPREŞEDINTE,

                                                       

	GIGEL SORINEL ȘTIRBU
	LaurenȚiu Nistor

R A P O R T    C O M U N
asupra propunerii legislative privind adoptarea unor măsuri pentru protejarea construcţiilor reprezentative pentru România

În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte, mijloace de informare în masă și Comisia pentru administraţie publică şi amenajarea teritoriului au fost sesizate spre dezbatere în fond cu propunerea legislativă privind adoptarea unor măsuri pentru protejarea construcţiilor reprezentative pentru România, transmisă cu adresa nr.Pl x 102 din 2 martie 2015, înregistrată la Comisia pentru cultură, arte, mijloace de informare în masă cu nr.4c-10/41/04.03.2015 și la Comisia pentru administrație publică și amenajarea teritoriului cu nr.4c-6/64/03.03.2015.

Consiliul Legislativ a avizat favorabil propunerea legislativă, cu observaţii şi propuneri, conform avizului nr.634 din 28 mai 2014.


Comisia juridică, de disciplină şi imunităţi a avizat negativ propunerea legislativă, cu observaţii şi propuneri, conform avizului nr.4c-11/241 din 10 martie 2015.
Guvernul României a transmis un punct de vedere, cu nr.2092 din 22 octombrie 2014 prin care nu susţine adoptarea iniţiativei legislative.


Senatul, în calitate de primă Cameră sesizată, a respins iniţiativa legislativă în şedinţa din 25 februarie 2015.


Potrivit dispoziţiilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, cu modificările şi completările  ulterioare, Camera Deputaţilor este Cameră decizională.

Propunerea legislativă are ca obiect reglementarea cadrului legal privind conservarea şi protejarea construcţiilor semnificative pentru evoluţia şi definirea specificului socio-cultural al comunităţii, precum şi pentru domeniul care ar putea constitui patrimoniul recent al României, în ceea ce priveşte arhitectura şi arta construcţiilor, ca parte a patrimoniului cultural naţional.
În conformitate cu prevederile art.61 și art.63 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru cultură, arte, mijloace de informare în masă au examinat inițiativa legislativă în ședința din 10 martie 2015, iar membrii Comisiei pentru administrație publică și amenajarea teritoriului au examinat iniţiativa legislativă în şedinţa din 5 mai 2015.
Din numărul total de 23 de membri ai Comisiei pentru  cultură, arte, mijloace de informare în masă și-au înregistrat prezența la şedinţă 18 deputaţi.

Din numărul total de 22 de membri ai Comisiei pentru administrație publică și amenajarea teritoriului și-au înregistrat prezența la şedinţă 20 deputaţi.


La dezbateri a participat, în conformitate cu prevederile art. 54 din Regulamentul Camerei Deputaţilor, republicat, domnul Alexandru Oprean, secretar de stat în cadrul Ministerului Culturii. 

În urma dezbaterilor, membrii celor două Comisii sesizate în fond propun plenului Camerei Deputaţilor, cu majoritate de voturi, respingerea propunerii legislative privind adoptarea unor măsuri pentru protejarea construcţiilor reprezentative pentru România, din următoarele considerente:

- în prezent, protecţia patrimoniului cultural naţional construit este reglementată printr-o serie de acte normative specifice, respectiv Legea nr.5/2000 privind aprobarea Planului de amenajarea teritoriului naţional – Secţiunea a III a – zone protejate, Legea nr. 422/2001 privind protejarea monumentelor istorice, republicată, cu modificările şi completările ulterioare, Legea nr. 6/2008 privind regimul juridic al patrimoniului tehnic şi industrial, Legea nr. 182/2000 privind protejarea patrimoniului cultural naţional mobil, republicată; 


- Legea nr.422/2001 privind protejarea monumentelor istorice reglementează coerent şi exhaustiv regimul construcţiilor ce au făcut obiectul clasării - în categoria A, cele de importanţă naţională, şi în categoria B cele de importanţă locală - în baza unor criterii precise;


- Iniţiativa legislativă prevede amestecul nepermis al asociaţiilor profesionale în adoptarea deciziilor administrative ale statului, Ministerul Culturii fiind limitat la a aproba numai „lista construcţiilor reprezentative” propuse de Ordinul Arhitecţilor din România (O.A.R.) şi Uniunea Arhitecţilor din România (U.A.R.), iar intervenţiile asupra acestor construcţii urmând a se face numai în baza şi cu respectarea avizului comun al direcţiilor judeţene pentru cultură, respectiv a municipiului Bucureşti şi a filialelor teritoriale ale O.A.R. şi U.A.R.;


- Prin adoptarea unui nou act normativ, care să aibă ca obiect protejarea clădirilor de patrimoniu s-ar crea un paralelism legislativ cu legislaţia specifică deja existentă, modalităţile de protecţie propuse fiind cele deja prevăzute de Legea nr.422/2001, fapt ce contravine Legii nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare.  

 În raport cu obiectul şi conţinutul său, propunerea legislativă se înscrie în categoria legilor ordinare. 

	PREŞEDINTE,
	VICEPREŞEDINTE,

	Gigel – Sorinel ŞTIRBU
	Laurențiu NISTOR


	SECRETAR,
	SECRETAR,

	Florin – Costin PÂSLARU
	Radu BABUȘ


	Consilier parlamentar: Cristina Dan
	Șef serviciu: Sofia Chelaru

